KIRJALLINEN KYSYMYS E-0749/03 esittäjä(t): Gianfranco Dell'Alba (NI) komissiolle. Komission kanta varapääjohtajan yliopistossa stipendiaattina olonsa aikana laatimaan asiakirjaan.



Virallinen lehti nro 280 E , 21/11/2003 s. 0083 - 0083



KIRJALLINEN KYSYMYS E-0749/03 esittäjä(t): Gianfranco Dell'Alba (NI) komissiolle (11. maaliskuuta 2003) Aihe: Komission kanta varapääjohtajan yliopistossa stipendiaattina olonsa aikana laatimaan asiakirjaan Amerikkalaiseen yliopistoon apurahan (fellowship) saaneiden EU-virkamiesten työn akateeminen luonne edellyttää heidän osallistumistaan luennoille, seminaareihin ja konferensseihin sekä erilaisten asiakirjojen laatimista. Komission varapääjohtaja Santiago Gomez-Reino on Miamin yliopiston myöntämän apurahan turvin pitkällä virkamatkalla Yhdysvalloissa. Elokuussa 2002 Miamin yliopiston EU-opintojen keskus julkaisi hänen laatimansa esityksen La actualidad del pensamiento de Robert Schuman en el contexto de la Convention sobre el futuro de Europa. Tässä työssä, jonka pääasiallisena tarkoituksena oli korostaa Robert Schumanin Euroopan integraatiosta esittämien ajatusten arvoa ja ajankohtaisuutta, Gomez-Reino toi julki lyhyitä henkilökohtaisia mietteitä Jacques Santerin johtaman komission erosta vuonna 1999. Hän otti jälleen esille useiden tahojen, jopa joidenkin europarlamentaarikkojen julkisesti puolustaman väitteen, että eron syynä oli poliittinen toimi, jolla yritettiin horjuttaa komission asemaa instituutiona olivathan väärinkäytös- ja lahjontasyytökset komissiota vastaan pahasti liioiteltuja niin kuin sekä viisaiden miesten työryhmä että myöhemmät tutkimukset ovat paljastaneet. 1. Katsooko komissio, että Gomez-Reino on nykyisessä asemassaan pätevä tuottamaan tekstejä, joiden tarkoitus on esittää ja analysoida henkilökohtaisesta näkökulmasta yhteisön toimintaa koskevia tapahtumia, jotka kiinnostavat varmasti myös Miamin yliopistossa Euroopan integraatiota opiskelevia ja sieltä valmistuneita? 2. Katsooko komissio, että kaikilla EU-virkamiehillä on oikeus esittää henkilökohtaisia näkemyksiään yhteisön historian varrella olleista poliittisista tapahtumista, kuten esimerkiksi Santerin johtaman komission erosta? Näin ollen Gomez-Reinoa ei siis voida moittia mistään? Neil Kinnockin komission puolesta antama vastaus (13. toukokuuta 2003) 1. Parlamentin jäsen on oikeassa huomauttaessaan, että Jean Monnet -oppituolin tutkija-apurahan luonne edellyttää julkaisujen laatimista toimielinten työstä. Apurahan vastaanottamisen ehtona on siihen liittyvän työn tuottaminen ja tulosten julkaiseminen. Asiassa ei ole kysymys siitä, että kyseinen artikkeli, kuten monet muutkin historiallisia tapahtumia koskevat julkaisut, sisältää henkilökohtaisia näkemyksiä tietystä ajankohdasta. Tutkijoiden laatimien julkaisujen odotetaan yleisesti sisältävän muutakin kuin tosiseikkojen selostamista. Koska akateemisessa kausijulkaisussa ilmestynyt artikkeli oli osoitettu asiantuntijoille, jotka lukevat Miamin yliopiston Jean Monnet/Robert Schuman -julkaisusarjaa, ei ole suurta vaaraa siitä, että kirjoittajan henkilökohtainen mielipide sekoitettaisiin komission viralliseen kantaan. 2. Parlamentin jäsenen esittämä huomio on oikea. Yhteisöjen tuomioistuimen päätöksen mukaan yhteisön virkamiehillä ja muilla toimihenkilöillä on ilmaisun vapaus myös alueilla, jotka kuuluvat yhteisön toimielinten toiminnan piiriin(1). Tuomioistuin on täsmentänyt, ettei tämä vapaus, kuten muutkaan perusoikeudet, ole rajoittamaton vaan oikeuden käyttämistä koskevat yksikön edun mukaiset kohtuulliset rajoitukset, esimerkiksi komission virkamiehiä sitova vaitiolovelvollisuus. Tässä tapauksessa tätä velvollisuutta ei ole rikottu. (1) Katso esimerkiksi yhteisöjen ensimmäisen oikeusasteen tuomioistuimen asiassa T-82/99 Michael Cwik vastaan yhteisöjen komissio 24. heinäkuuta 2000 antama tuomio.